El govern de Gandia inverteix més d'1,5 milions d'euros durant el darrer any per millorar el servei de seguretat i les condicions de treball de la Policia Local
01 juliol 2024

## El govern de Gandia inverteix més d'1,5 milions d'euros durant el darrer any per millorar el servei de seguretat i les condicions de treball de la Policia Local01 juliol 2024Última actualització: 01 juliol 2024

![](../gestion/img/d4427a70568e0a8992dc1f009342c82c90ff73aaeb4db382d66542d3a29d6c61.jpg)  
  

La **regidora delegada de Protecció, Seguretat Ciutadana i Convivència, Lydia Morant**, i el **comissari principal i cap de la Policia Local de Gandia, José Martínez Espasa**, han comparegut hui en roda de premsa per fer balanç de l'últim any de gestió del seu departament.  
  
En primer lloc, Morant ha destacat la forta aposta inversora feta des de la regidoria i el govern municipal amb una inversió d'1,5 milions d'euros en diverses actuacions materials i d'infraestructures per a facilitar i millorar l'eficàcia i l'eficiència del cos policial.

  
Així, s'han fet obres a la Central de la Policia Local valoredes en, aproximadament, 284.000 euros. Amb aquesta actuació es va millorar la seguretat de les instal·lacions, es va redistribuir i condicionar el pàrquing interior, els vestuaris i els despatxos d'algunes unitats específiques, i es va reformar el dipòsit de persones detingudes.  
  
A més, s'ha iniciat el contracte d'uniformitat que, amb un pressupost de 387.200 euros, ha permés als agents de policia comptar amb uniformes completament nous i estar equipats amb totes les necessitats.  
  
_"També s'ha fet un nou contracte d'emissores de ràdio, gràcies a les quals els agents poden comunicar-se entre si d'una manera millor, i un segur de vida i d'accidents"_, ha assegurat Morant.  
  
Respecte a la plantilla, durant aquest primer any de legislatura el cos de seguretat ha acollit a 9 agents nous, de manera que hui en dia compta amb 160 efectius que afronten els reptes i les necessitats de la ciutat amb efectivitat.  
  
_"D'altra banda, hem treballat en la promoció interna, per la qual cosa s'ha nomenat un nou Intendent i estem a punt de designar a dos nous Inspectors a la plantilla. A més, tenim en marxa els procediments de promoció oficials, de manera que prompte hi haurà llocs lliures per poder incorporar encara més agents al llarg dels pròxims anys"_, ha afirmat l'edil.  
  
Per tal de facilitar el treball dels policies, enguany s'han impulsat una sèrie de ferramentes tecnològiques com ara les intel·ligències artificials Dingo i Noa, o l'estació de monitoratge de l'activitat sísmica.  
  
Tal com ha explicat Espasa, les dues primeres tenen com a objectiu millorar el dia a dia dels agents i l'atenció ciutadana, mentre que l'última pretén incrementar la capacitat d'avaluar la sismicitat de la zona, conéixer els danys d'un terratrémol i mantindre informada a la població i a la comunitat científica. _"L'estació de monitoratge guarda relació en tot el treball de planificació d'emergències que estem duent a terme en la Policia Local"_, ha afegit.  
  
Quant a l'àmbit educatiu, espasa ha comentat que s'ha incorporat un segon Agent Tutor a les aules per tal de promoure valors com el civisme o el respecte i que, en matèria d'igualtat, diversos centres educatius han acollit el taller 'La màscara de l'amor'.  
  
En aquesta última iniciativa dos agents de la unitat Gessamí especialitzats en violència de gènere han treballat amb l'alumnat per tal de prevenir i detectar relacions tòxiques i dinàmiques de maltractament.  
  
Per acabar, en l'àmbit del trànsit, la mobilitat i el transport públic, competències que la regidora va assumir el passat mes d'abril, s'han impulsat nombroses accions, moltes d'elles vinculades al món educatiu. Entre altres, s'han dut a terme iniciatives com la caravana Mapfre ODS, el plenari de la mobilitat o el parc mòbil, destinat a fomentar l'educació viària entre els més joves en el camí cap a una ciutat més sostenible contra el canvi climàtic.  
  
La regidora també ha fet referència a la campanya especial de trànsit dirigida al control dels patinets elèctrics que es va dur a terme dins del Pla Respecte entre els dies 13 i 31 de maig. Durant aquest període es van realitzar controls als llocs de la ciutat on solen utilitzar-se aquest tipus de vehicles de mobilitat personal i es van denunciar 143 infraccions per circular per la vorera en zona de vianants, saltar-se un semàfor, anar en direcció prohibida, etc.  
  
_"Vull ficar de manifest el nostre compromís per treballar en la millora dels recursos de la Policia Local, així com per continuar augmentant la seua plantilla i aportant tots els mitjans que siguen necessaris perquè desenvolupen les seues tasques. La nostra intenció és mantindre Gandia com una ciutat referent en matèria de seguretat i convivència"_, ha finalitzat l'edil.

[Twittear](https://twitter.com/share)